**Jegyzőkönyv**

Készült: Bükkzsérc Község Önkormányzata Képviselő-testületének a művelődési házban **2019. július 29-én** 1600 órakor megtartott nyílt üléséről.

Jelen vannak:

1. Vasas Csaba polgármester
2. Boldizsár Bertalan Gyula alpolgármester
3. Csattos László képviselő
4. Majnár Csaba képviselő
5. Kerékgyártó Károly képviselő
6. Kiss Károly képviselő
7. Lénárt Sándor képviselő megérkezett 16.05-perckor.

Tanácskozási joggal: Farmosi Zoltán jegyző (jelenléti ív a jegyzőkönyv **1. sz**. melléklete) és Molnárné Kis Erzsébet Ódorvár Tagiskola tagintézmény-vezetője

A képviselő-testület tagjai napirendi pontokat 6 igen, 0 nem 0 tartózkodás szerint a következők szerint fogadták el. (A meghívó a jegyzőkönyv **2. sz**. melléklete.).

**Az ülés napirendje:**

1. Ódorvár Általános Iskola munkájáról beszámoló

Előterjesztő: Molnárné Kis Erzsébet tagintézmény-vezető

1. Tájékoztató az elmúlt testületi ülés óta tett fontosabb intézkedésekről, eseményekről

Előterjesztő: Vasas Csaba polgármester

1. Önkormányzati rendeletek módosítása (településképi, SZMSZ)

Előterjesztő: Kerékgyártó Károly ÜB elnök, Farmosi Zoltán jegyző

1. Szociális célú tűzifa pályázat benyújtása

Előterjesztő: Vasas Csaba polgármester

1. Közösségi ház felújítása pályázathoz érkezett ajánlatok elbírálása

Előterjesztő: Vasas Csaba polgármester

1. Indítványok, javaslatok
2. napirendi pont

**Ódorvár Általános Iskola munkájáról beszámoló**

**Vasas Csaba polgármester:** a napirendi ponthoz a képviselők írásos előterjesztést kaptak (jegyzőkönyv 3. sz. melléklete), igen terjedelmes beszámoló. Van-e kiegészítenivaló? Gratulálunk az egész éves munkához, hiszen megyei és országos versenyeken is szépen helytálltunk.

**Molnárné Kis Erzsébet tagintézmény-vezető:** annyi az új információ, hogy az angolos tanárnéni nem folytatja a pedagógusmunkát, helyette egy új tanárnéni lesz. Mindenhol ez van az országban, nincsen tanár. Nem csak attól félek, hogy nincs gyerek, hanem tanár sincs. Mezőkövesden is helyettesíteni kellett, idén ősztől még nem tudjuk hogy lesz, ott is személycserék voltak. Ameddig lehet támogatnak minket. Az eredményeken látszik, hogy mi próbáljuk maximális erőbedobással végezni a munkánkat. Látszik a versenyeredményeken, kompetenciaeredmények is nagyon jók voltak. Továbbtanulás eredménye is nagyon jó, 9 fős osztályból heten mennek Egerbe, ketten szakmunkás iskolába.

**Vasas Csaba polgármester:** van-e kérdése valakinek?

**Molnárné Kis Erzsébet tagintézmény-vezető:** szeretném megköszönni a testület támogatását.

**Vasas Csaba polgármester:** ez a testület még októberig van így, de reméljük, hogy továbbra is így marad, támogatjuk az intézményeinket. Aki elfogadja a beszámolót kézfelnyújtással szavazzon.

**A szavazásban részt vevő képviselők száma: 7 fő.**

**A képviselő-testület 7 igen, 0 nem és 0 tartózkodással a következő határozatot hozta:**

**39/2019.(VII.29.) Képviselő-testületi határozat**

**Tárgy**: Ódorvár Tagiskola munkájáról szóló beszámoló elfogadása

Bükkzsérc Község Önkormányzatának képviselő-testülete megtárgyalta a Bükkzsérci Ódorvár Tagiskola munkájáról szóló beszámolót és azt a képviselő-testület

**jóváhagyólag elfogadja.**

Határidő: azonnal

Felelős: Molnárné Kis Erzsébet tagintézmény-vezető

1. napirendi pont

**Tájékoztató az elmúlt testületi ülés óta tett fontosabb intézkedésekről, eseményekről**

**Vasas Csaba polgármester:** folytattuk a közmunkásokkal a kaszálást a temetőben, rendezvényparkban, Petőfi úton betonoztuk az út hibát, amit felvágtunk, a gyerektábor miatt a művelődési ház udvarán is rendet kellett tenni, takarítottunk a sportpályán, a buszmegállókban, a pályázatokról az egyebekben szólnék. Előzetesen annyit, hogy a „dóci”utas pályázatban pénteken volt a bontás. A géppályázatban ma van az árajánlatok beérkezési határideje. Ezekről majd kapunk beszámolót a közbeszerzőtől. Az óvoda energetika pályázathoz folyamatosan töltjük fel az anyagokat. A Magyar Falu programban a művelődési házat akarjuk felújítani. És augusztus 20-ig még beadjuk a pályázatot az óvoda tetőfelújításra is. Tervezőt egyelőre szóban megbíztam, Szeberin Istvánt, ugyanis ő már egyszer felmérte a terepet ott. Azt szeretnénk, ha már az energetika pályázatban megcsinálják a szigetelést, fűtést, napelem megy az iskola és óvoda tetőszerkezetére, akkor már az is rendben legyen. Röviden ennyi a tájékoztató. Van-e valakinek kérdése? Ha van valakinek észrevétele, akkor szóljon, a csapadékvizes munkálatok még nem fejeződtek be, még nincs meg az átvétel.

**Csattos László képviselő**: kaszálnak?

**Vasas Csaba polgármester:** most nem kaszálnak. A Kossuth utat vágták fel, a másik csapat pedig a Rendezvényparknál szedi össze a leöntött zúzalék közül, ami ott maradt. 5 db kaszát vittem javítani a múlt héten.

**Csattos László képviselő**: az alsó parkolót körbe kellene kaszálni.

**Vasas Csaba polgármester:** azt én is néztem.

**Csattos László képviselő**: nekünk nem lehet gyomirtózni?

**Vasas Csaba polgármester:** biztos, de én nem vagyok a híve. Annyi gyomirtó előbb-utóbb a patakba megy bele.

**Csattos László képviselő**: a műfüves kispályát is körbe lehetne.

**Majnár Csaba képviselő:** ma hallottam, hogy lehet pályázni kaszára is.

**Kiss Károly képviselő:** nekünk van kaszánk.

**Vasas Csaba polgármester**: most mondtam, hogy a héten dobozból bontottunk ki. Megállapítottunk egy fontossági sorrendet. Ha veszünk több kaszát pl. akkor azt az összeget lehúzzák pl. az óvoda tető összegéből. A pályázat is úgy van, hogy lehet, de nem mindenre. Arra adjuk be, ami fontos, hogy nyerjen. Van-e még valami? Ha nincs, akkor aki elfogadja a tájékoztatást, akkor szavazzatok.

**A beszámolót a képviselő-testület jóváhagyólag elfogadta.**

1. napirendi pont

**Önkormányzati rendeletek módosítása**

**Szervezeti és Működési Szabályzat**

**Vasas Csaba polgármester:** a napirendi ponthoz a képviselők írásos előterjesztést kaptak (jegyzőkönyv 4. sz. melléklete). Átadom a szót az Ügyrendi Bizottság elnökének.

**Kerékgyártó Károly Ügyrendi Bizottság elnöke:** az Ügyrendi Bizottság megtárgyalta és elfogadásra javasolja.

**Farmosi Zoltán jegyző:** röviden ismertetem a módosításokat. Célellenőrzést végzett a Kormányhivatal, azok a módosítási javaslatok szerepelnek az előterjesztésben. Ha elfogadásra kerül a rendelet, akkor egységes szerkezetben mindenkinek meg fogom küldeni. Szeretnék, ha az önkormányzati választásokra minden település SzMSz-e, alakilag és tartalmilag is megfelelő formába kerülne.

**Vasas Csaba polgármester:** van-e ezzel kapcsolatban észrevétel, ez szerintem egyszerűsíti a dolgokat.

Aki egyetért a módosításokkal és elfogadja a rendeletet kézfelnyújtással szavazzon.

**A szavazásban részt vevő képviselők száma: 7 fő.**

**A képviselő-testület 7 igen, 0 nem és 0 tartózkodással a következő rendeletet alkotta:**

**Bükkzsérc Község Képviselő-testületének**

 **5/2019.(VII. 29.) önkormányzati rendelete**

**a Bükkzsérc Község Önkormányzata Szervezeti és Működési Szabályzatáról szóló 2/2018.(IV. 26.) önkormányzati rendeletének módosításáról**

**Bükkzsérc** Község Képviselő-testülete az Alaptörvény 32. cikk (2) bekezdése, a Magyarország helyi önkormányzatairól szóló 2011. évi CLXXXIX. tv. (továbbiakban Mötv.) 43. § (3) bekezdésében foglalt felhatalmazás alapján Bükkzsérc Község Önkormányzata Szervezeti és Működési Szabályzatáról szóló 2/2018. (IV. 26.) önkormányzati rendeletének (továbbiakban SZMSZ) módosítására az alábbiakat rendeli el:

1. **§**
2. Az SZMSZ 4. § (2) bekezdése az alábbira módosul:

*„A képviselő-testület egyes hatásköreinek gyakorlását a képviselő-testület bizottságára,* ***társulásra*** *és polgármesterre ruházhatja át. „*

1. Az SZMSZ 8.§ (1) bekezdésének c) pontja hatályát veszti.
2. Az SZMSZ 17/A.§ (3) bekezdése az alábbira módosul:

 „ *A döntéshozatalban történő személyes érintettség szabályaira az Mötv. 49. § (1) bekezdése az irányadó”*

1. Az SZMSZ 18. § (1) bekezdése az alábbira módosul:

 *„A Képviselő-testület a döntéseit egyszerű többséggel hozza. Az egyszerű többséggel elfogadható javaslat elfogadásához a jelenlévő Képviselő-testületi tagok több mint felének „igen” szavazata szükséges.  A minősített többséggel elfogadható javaslat elfogadásához a megválasztott képviselők több mint felének „igen” szavazata szükséges. Minősített többség szükséges a Mötv. 50.§-ban meghatározottakon túl:*

1. *a polgármester elleni kereset benyújtásához,*
2. *más megyéhez való csatolás kezdeményezéséhez,*
3. *korlátozottan forgalomképes vagyontárgyak elidegenítése, elcserélése, bérbeadása, más önkormányzat részére történő átadása, ingyenes és határidő nélküli használatba adása, megterhelése, gazdasági társaságba, vállalkozásba vagy alapítványba történő bevitele, hitel vagy kötvény fedezetéül történő felhasználása ügyében,*
4. *költségvetési kötelezettséget érintő határozatok elfogadásához.”*
5. Az SZMSZ 19. § (3) pontja az alábbira módosul:

 : *„ Javaslat elfogadásához az egyszerű többséget igénylő javaslat esetén a jelenlévő önkormányzati képviselők, minősített többséget igénylő javaslat esetén az önkormányzati képviselők több mint a felének az igen szavazata szükséges.”*

1. Az SZMSZ 25. § (3) bekezdése az alábbira módosul:

 *„A jegyző által összeállított rendelet-tervezetet – megvitatás céljából – meg kell küldeni az állandó bizottságnak.”*

1. Az SZMSZ 30. § (1) bekezdése az alábbira módosul:

 *„A bizottsági ülésről jegyzőkönyv készül, mely tartalmazza az ülés helyét, idejét, a napirendet, a megjelentek nevét, a hozott döntést, valamint külön indítványra a kisebbségi véleményeket. A jegyzőkönyvet a bizottság elnöke és* ***egyik tagja*** *írja alá.”*

**2.§**

(1) A Rendelet kihirdetés utáni napon lép hatályba.

(2) A Rendelet nem módosított részei továbbra is érvényben maradnak.

Bükkzsérc, 2019. július 30.

Farmosi Zoltán Vasas Csaba

 jegyző polgármester

**Településképi rendelet**

**Vasas Csaba polgármester:** a napirendi ponthoz a képviselők írásos előterjesztést kaptak (jegyzőkönyv . sz. melléklete)

**Farmosi Zoltán jegyző:** a rendeletet 2017 év végén fogadtuk el. Szintén célellenőrzés keretében vizsgálja a kormányhivatal. 3 dolog van ami miatt módosítani kell a rendeltet. 42.§-ban a településképi bírság helyett településkép védelmi bírság szerepel. A bevezető rendelkezéseket ki kell egészíteni mindazon szervek megnevezésével, akik véleményezik a településképi rendeletet. És a 47.§ (3) bekezdés csupa általános megfogalmazást tartalmazott, ez helyeződik hatályon kívül, mert nincs benne semmi konkrét.

**Vasas Csaba polgármester:** a három módosítással ha egyetértetek, akkor kézfelnyújtással szavazzatok.

**A szavazásban részt vevő képviselők száma: 7 fő.**

**A képviselő-testület 7 igen, 0 nem és 0 tartózkodással a következő rendeletet alkotta:**

**Bükkzsérc Község Önkormányzat Képviselő-testületének**

**6/2019. (VII.29.) önkormányzati rendelete**

**Bükkzsérc Község Településképének védelméről szóló 16/2017. (XII.29.) önkormányzati rendeletének módosításáról**

Bükkzsérc Község Képviselő-testülete a 16/2017. (XII. 29.) önkormányzati rendeletét (továbbiakban Rendelet) az alábbiak szerint módosítja:

1.§

(1) A Rendelet bevezető része az alábbira módosul:

 *„Bükkzsérc Községi Önkormányzat Képviselő-testülete a településkép védelméről szóló 2016. évi LXXIV. törvény 12.§ (2) bekezdésében kapott felhatalmazás alapján, az Alaptörvény 32.cikk (1) bekezdés a.) pontjában, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva, a településfejlesztési koncepcióról, az integrált városfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet 43/A.§ (6) bekezdésében biztosított véleményezési jogkörében eljáró Borsod-Abaúj-Zemplén Megyei Kormányhivatal Kormánymegbízotti Kabinet Állami Főépítész, Bükki Nemzeti Park Igazgatóság, Nemzeti Média és Hírközlési Hatóság Hivatala, valamint a Partnerségi Egyeztetési Szabályzat szerinti partnerek véleményének kikérésével a következőket rendeli el:”*

(2) A Rendelet 42. §-ban a *„településképi bírság”* szövegrész helyébe a *„településkép védelmi bírság”*szövegrész lép.

(3) A Rendelet 47. § (2) bekezdése hatályát veszti.

2.§

(1)Ezen Rendelet a kihirdetését követő napon lép hatályba

(2) A Rendelet nem módosított részei továbbra is hatályban vannak.

Bükkzsérc, 2019. július 30.

Farmosi Zoltán Vasas Csaba

 jegyző polgármester

1. **napirendi pont**

**Szociális célú tűzifa pályázat benyújtása**

**Vasas Csaba polgármester:** a napirendi ponthoz a képviselők írásos előterjesztést kaptak (jegyzőkönyv . sz. melléklete) Minden évben pályáztunk rá, most is lehetőség van benyújtani. Azért sürgős, mert augusztus 1-ig kell benyújtani. Aki tehát egyetért azzal, hogy beadjuk a pályázatot, kézfelnyújtással szavazzon.

**A szavazásban részt vevő képviselők száma: 7 fő.**

**A képviselő-testület 7 igen, 0 nem és 0 tartózkodással a következő határozatot hozta:**

 **40/2019. (VII.29.) Képviselő-testületi határozat**

**Tárgy: Szociális célú tűzifa pályázat**

Bükkzsérc Község Önkormányzatának képviselő-testülete úgy dönt, hogy Magyarország 2019. évi központi költségvetéséről szóló 2018. évi L. törvény 3. melléklet I.9. pont szerinti a települési önkormányzatok szociális célú tüzelőanyag vásárlásához kapcsolódó támogatására jogcímen, a belügyminiszter által kiírt pályázat alapján szociális célú tűzifavásárláshoz kapcsolódóan **128 m3** mennyiségű keménylombos tűzifa vásárláshoz támogatási igényt nyújt be.

A képviselő-testület nyilatkozik, hogy Bükkzsérc Község Önkormányzata a rendeletben előírt feltételeket vállalja, a szociális célú keménylombos tűzifában részesülőtől ellenszolgáltatást nem kér, valamint a támogatás igénybevételéhez szükséges **162.560.-Ft (1.000 Ft+ÁFA/m3) önrészt** és a felmerülő szállítási költségeket a 2019. évi költségvetési tartalék terhére biztosítja.

Határidő: 2019. 08.01.

Felelős: polgármester

1. **napirendi pont**

**Közösségi ház felújítása pályázathoz érkezett ajánlatok elbírálása**

**Vasas Csaba polgármester:** a napirendi ponthoz a képviselők írásos előterjesztést kaptak (jegyzőkönyv . sz. melléklete) Annyi, hogy már lassan halászni kell a beruházókat, nem hogy válogatni kell. Megbeszéltük, hogy lehet augusztusban el is tudnák kezdeni, aki vállalták ezt legjobb áron. A legjobb árat a Bükkzsérci Csomagoló Értékesítő Foglalkoztató Szociális Szövetkezet adta, megnéztétek az anyagot, van-e kérdés ezzel kapcsolatban? A Magyar Falu programban ezt a pénzt meg is kaptuk. A pályázat arról szól, hogy a művelődési házat le szeretnénk szigetelni, a hátsó ablakokat, ajtókat kicserélni, színezni kellene, belül a gipszkartont végig vinni, úgy mint a színpadon van. Teljes festés, leszedni a műanyag lambériát. Szeretnénk vagy új parkettát, vagy laminált padlót. Ez a terv. Van- e kérdése valakinek?

**Kiss Károly képviselő:** ez a Csomagoló Szövetkezet ez építési és egyéb vállalkozás? Kapacitása van erre?

**Vasas Csaba polgármester:** van kapacitása erre. Most ők csinálják a külső iskolánál, Bencinél is a munkálatokat. Az Erika anyukájánál is ők csinálták a szigetelést. Ennek a vezetője az ifi csapatunkat edzi, Szobonya Tamás.

**Kiss Károly képviselő:** csak azért, hogy nehogy valami túlságos nagy összefonódás legyen ebből.

**Vasas Csaba polgármester:** ez nem összefonódás, komolyan, ha valaki tud..én már nagyon sok vállalkozót megkérdeztem. Ilyen kis összegű beruházásba nem nagyon akarnak felvonulni. Mert állvány kell, belülre is állvány kell. Nem nagyon találtunk. Ez olyan volt, hogy nem is kellett volna neki, mert tele vannak munkával, hanem nem nagyon találunk kivitelezőt. Azért mondtam, hogy ha tudtok kivitelezőt, vagy bármit.

**Kiss Károly képviselő:** én nem tudok kivitelezőt, csak nehogy itt valaki utána megfeszgesse, hogy hogy s mint mentek a pénzek jobbra-balra, meg az összefonódások.

**Vasas Csaba polgármester:** nagyvárosokban a közbeszerzést pl. úgy is csinálják, hogy nem is lehet olyat választani, aki nem ott adózik. Vagy ha két egyforma ajánlat van, előnybe teszik a helyit. Mondjuk ez nem helyi, csak ide van bejelentve cégszerűen. Ennél tényleg úgy volt, hogy nem nagyon találsz kivitelezőt.

**Kiss Károly képviselő:** kicsit olyan szerencsétlen választás.

**Vasas Csaba polgármester:** van-e még kérdés mielőtt szavazunk? Akkor megszavazhatjuk a legjobb ajánlattevőt jegyző úr?

**Farmosi Zoltán jegyző:** igen.

**Boldizsár Bertalan Gyula alpolgármester:** személyes érintettség nem áll fennt?

**Kiss Károly képviselő:** Csattosnak akkor van személyes érintettsége.

**Vasas Csaba polgármester:** a felesége a tag. Aki egyetért azzal, hogy a kivitelező a legjobb árajánlatot adó ajánlattevő legyen, kézfelnyújtással szavazzon.

**A szavazásban részt vevő képviselők száma: 7 fő.**

**A képviselő-testület 6 igen, 0 nem és 1 tartózkodással a következő határozatot hozta:**

 **41/2019. (VII.29.) Képviselő-testületi határozat**

**Tárgy: A Magyar Falu Program-A nemzeti és helyi identitástudat c. pályázatra „Közösségi ház felújítása Bükkzsércen” című építési munka megvalósítására beérkezett ajánlatok közül kivitelező cég kiválasztása**

Bükkzsérc Község Önkormányzatának Képviselő-testülete megtárgyalta a polgármester előterjesztésében **„Közösségi ház felújítása Bükkzsércen” című** pályázatra beérkezett 3 db ajánlattevő árajánlatát az alábbiak szerint:

1. **Bükkzsérci Csomagoló Értékesítő Foglalkoztató Szociális Szövetkezet** (Bükkzsérc, Petőfi út 4.) 10.984.246.- + 27 % ÁFA=13.949.992
2. **EM-ZSÉ Kft.** (1085 Budapest, József körút 69.) 11.810.250.- + 27 % ÁFA= 14.999.018.- Ft
3. **New Generation Technologies Rendszerfejlesztő és Szolgáltató Kft.** (1221 Budapest, Duna u. 1-3. 11.210.100.-+ÁFA=14.236.827.- Ft

A Képviselő-testület a beérkezett árajánlatok közül a legkedvezőbb árajánlatot benyújtó ajánlattevő céget, a **Bükkzsérci Csomagoló Értékesítő Foglalkoztató Szociális Szövetkezet**et (3414 Bükkzsérc, Petőfi út 4.).) **választja az „Közösségi ház felújítása Bükkzsércen projekt kivitelezésére** összesen **bruttó 13.949.992.- Ft összeggel.**

A Képviselő-testület felhatalmazza a polgármestert a nyertes ajánlattevővel történő szerződés megkötésére.

**Határidő:** azonnal

**Felelős:** Vasas Csaba polgármester

1. **napirendi pont**

**Indítványok, javaslatok**

**Vasas Csaba polgármester:** favágó nappal kapcsolatban, ha segítség kell, vagy közel állunk hozzá, akkor majd szólunk. Csabának most már a bálázás következik.

**Majnár Csaba képviselő:** igen, azt onnan el kell takarítani ha jobb idő lesz.

**Mezőkövesdi Többcélú Kistérségi Társulás 2018. évi munkájáról beszámoló**

**Vasas Csaba polgármester:** a kistérségi beszámolóhoz írásos anyagot megkaptátok (jegyzőkönyv sz. melléklete). Én csak a határozati javaslatot ismertetem. Aki elfogadja a beszámolót kézfelnyújtással szavazzon.

**A szavazásban részt vevő képviselők száma: 7 fő.**

**A képviselő-testület 7 igen, 0 nem és 0 tartózkodással a következő határozatot hozta:**

 **42/2019. (VII.29.) Képviselő-testületi határozat**

**Tárgy**: Beszámoló a Mezőkövesdi Többcélú Kistérségi Társulás 2018. évi munkájáról

Bükkzsérc Község Önkormányzatának képviselő-testülete megtárgyalta a polgármester előterjesztését és a következő határozatot hozza:

Bükkzsérc Község Önkormányzatának képviselő testülete az előterjesztés mellékletét képező beszámolót a Társulás 2018. évi munkájáról elolvasta és az abban foglaltakat elfogadja.

**Felelős**: polgármester

**Határidő**: értelem szerint

**Rendkívüli szociális támogatás igénylése 2019**

**Farmosi Zoltán jegyző**: a lényeg, hogy az általános rendkívüli támogatás igénylésén felül van lehetőség szociális célú támogatást igényelni.

**Vasas Csaba polgármester:** ezt is megkapta mindenki (jegyzőkönyv sz. melléklete) Aki egyetért az igényléssel, kézfelnyújtással szavazzon. Elektronikusan augusztus 1-ig kell benyújtani. Aki egyetért a rendkívüli szociális támogatás igényléssel, kézfelnyújtással szavazzon.

**A szavazásban részt vevő képviselők száma: 7 fő.**

**A képviselő-testület 7 igen, 0 nem és 0 tartózkodással a következő határozatot hozta:**

**43 /2019.(VII.29.) Képviselő-testületi határozat**

**Tárgy**: rendkívüli szociális támogatás igénylése 2019

Bükkzsérc Község Önkormányzatának Képviselő-testülete a Magyarország 2019. évi központi költségvetéséről szóló 2018. évi L. törvény 3. melléklet I. 7. pont és I. 10. pont szerinti a települési önkormányzatok rendkívüli önkormányzati támogatására, ennek keretében **a rendkívüli szociális támogatásra** támogatási igényt nyújt be.

A képviselő-testület megbízza a polgármestert, illetve a gazdálkodási előadót, hogy a pályázatot a törvényes határidőben nyújtsa be a Magyar Államkincstár rendszerén keresztül, és arról utólagosan tájékoztassák a képviselő-testületet.

**Határidő:** 2019. 08.15.

**Felelős:** Vasas Csaba polgármester, Vadásziné Majnár Márta gazd.ea.

Több tárgy nem lévén a polgármester a képviselő-testületi ülést bezárja.

K.m.f.

Farmosi Zoltán Vasas Csaba

jegyző polgármester